สิ่งก่อสร้างและโครงการยักษ์ที่เกิดขึ้นในประเทศไทย ปี 2562
ปี 2561 นับเป็นอีกปีที่น่านฟ้ากรุงเทพฯ ได้รับการตกแต่งให้มีสีสันอย่างเข้มข้นด้วยโครงการสิ่งก่อสร้างใหม่ๆ ทั้งศูนย์การค้า แม้แต่โครงการขนส่งสาธารณะต่างๆ ซึ่งพ่วงกับการตอบรับไลฟ์สไตล์ของคนไทยที่เปลี่ยนไปทุกวัน แน่นอนว่าเราได้รู้จักกับโครงการ ไอคอนสยาม ที่เปิดตัวอย่างยิ่งใหญ่ หรือโครงการรถไฟฟ้าสายสีเขียวใต้ เส้นทางสำโรง-เคหะสมุทรปราการ ที่เชื่อมเมืองกับปริมณฑลให้สะดวกกันมากขึ้นและในปี 2562 นี้เรายังคงได้เห็นรายชื่อของโครงการลงทุนที่พร้อมจะสร้างภูมิทัศน์ใหม่ๆ ให้กับประเทศ ซึ่งส่วนหนึ่งก็เป็นโครงการที่เริ่มตอกเสาไปแล้วในปีที่ผ่านมา และยังมีโครงการใหม่ๆ มากมายที่พร้อมจะเปิดให้บริการในปีนี้THE STANDARD พาไปรู้จักกับโครงการน่าสนใจใหม่ๆ ที่จะเกิดขึ้นในปี 2562 นี้ ซึ่งล้วนแต่พร้อมจะพลิกโฉมหน้าอสังหาริมทรัพย์กรุงเทพฯ ให้คึกคักมากขึ้นกว่าเดิมห้างและศูนย์การค้าใหม่ยังผุดเป็นดอกเห็ดในปีนี้เราจะได้เห็นโครงการห้างสรรพสินค้าและศูนย์การค้าเปิดตัวใหม่กันอีกเพียบ เริ่มต้นจากการฟาดฟันกันของโมเดลธุรกิจอย่าง เอาต์เล็ต ที่ฝั่งของเซ็นทรัลพร้อมเปิดตัวโครงการใหม่ของพวกเขาอย่าง เซ็นทรัล วิลเลจ ลักชัวรีเอาต์เล็ตระดับโลกที่เซ็นทรัลหมายมั่นปั้นมือให้เป็นจุดแวะช้อปสำคัญสำหรับกลุ่มคนที่เดินทางผ่านเข้าออกจากสนามบินสุวรรณภูมิ โดยคาดว่าจะเปิดให้บริการในช่วงเดือนสิงหาคมปีนี้ และในขณะเดียวกันทางฟากบ้านสยามพิวรรธน์ก็ไม่น้อยหน้าด้วยการจับมือร่วมกับพันธมิตรระดับโลกอย่าง Simon (ไซมอน) ที่เชี่ยวชาญและเป็นที่ยอมรับในเรื่องธุรกิจเอาต์เล็ตมาแล้วทั่วโลก ร่วมกันสร้างลักชัวรีพรีเมียมเอาต์เล็ตดักทางกันตั้งแต่อยู่บนมอเตอร์เวย์ ซึ่งอยู่ในช่วงของการเริ่มต้นก่อสร้างเช่นกันนอกจากนี้เรายังจะได้เห็นโครงการใหม่ของบ้านเซ็นทรัลพัฒนา (CPN) อย่าง เซ็นทรัลพลาซา อยุธยา ศูนย์การค้าแห่งใหม่บนพื้นที่ 150000 ตารางเมตรบนถนนสายเอเชีย และแน่นอนว่าการมาถึงของเซ็นทรัลในครั้งนี้อาจทำให้ศูนย์การค้าประจำจังหวัดที่แข็งแรงมายาวนานอย่าง อยุธยาซิตี้พาร์ค ต้องสั่นคลอนและปรับแผนธุรกิจกันใหม่ เนื่องจากเป็นศูนย์การค้าขนาดใหญ่แห่งเดียวของจังหวัด และไม่มีคู่แข่งขันที่แข็งแรงพอจะแย่งลูกค้าได้ ซึ่งเซ็นทรัลพลาซาสาขาใหม่นี้เองที่ถูกนับว่าเป็นคู่แข่งโดยตรงอย่างแท้จริง โดยเซ็นทรัลพลาซา อยุธยา มีจุดแข็งตรงงานดีไซน์ที่สวยงาม คล้ายๆ จะเป็นทรงหน้าจั่วแบบอาคารบ้านไทยโบราณ พร้อมทั้งยังชูความเป็น Food Destination ฉะนั้นเราคงได้นั่งแกะเปลือกกุ้งแม่น้ำเผาในห้างนี้เป็นแน่ มีแผนเปิดให้บริการในช่วงเดือนธันวาคม 2562 ไฮไลต์อีกแห่งหนึ่งที่ไม่พูดถึงไม่ได้คือการมาถึงของ ดองกิโฮเต้ (Don Quijote) ห้างสรรพสินค้าปลอดภาษีชื่อดังจากประเทศญี่ปุ่นที่คนไทยรู้จักกันอย่างดีในชื่อ ดองกี้ โดยสาขาในเมืองไทยนี้ใช้ชื่อว่า Don Don Donki ซึ่งมีสินค้าให้เลือกซื้อเยอะและราคาไม่รุนแรง นับเป็นดองกี้สาขาที่ 2 ในแถบเอเชียตะวันออกเฉียงใต้ โดยสาขาแรกเปิดให้บริการไปเมื่อปลายปี 2560 ที่ประเทศสิงคโปร์ โดยดองกี้สาขาแรกในเมืองไทยจะเปิดให้บริการที่ซอยเอกมัย 5 หรือเข้าทางซอยทองหล่อ 10 ก็ได้ โดยจะเปิดบริการอย่างเป็นทางการในช่วงเดือนกุมภาพันธ์นี้ฮอลล์ระดับโลกส่งตรงถึงเมืองไทยในขณะที่บ้านเดอะมอลล์ กรุ๊ป ยังคงทุ่มเทให้กับโครงการการรีโนเวตเดอะมอลล์ รามคำแหง เพื่อต้อนรับรถไฟฟ้าสายสีส้ม รวมไปถึงเริ่มต้นอีกสองโครงการที่ยังไม่ได้เริ่มสร้างทั้ง เอ็มสเฟียร์ส (EmSphere) บริเวณพร้อมพงศ์ และแบงค็อก มอลล์ (Bangkok Mall) ศูนย์การค้าขนาดมหึมาบริเวณสี่แยกบางนาที่เปิดตัวโครงการไปช้านานแล้ว ล่าสุดพวกเขาได้จับมือกับกลุ่ม AEG กลุ่มธุรกิจบันเทิง กีฬา และการจัดแสดงคอนเสิร์ตจากสหรัฐอเมริกา สร้างสรรค์สองฮอลล์ขนาดใหญ่เพื่อรองรับงานแสดงใหญ่ๆ ที่จะเกิดขึ้นในอนาคตทั้ง EM Live ขนาด 6000 ที่นั่ง และ Bangkok Arena ขนาด 16000 ที่นั่ง ซึ่งแน่นอนว่าอาคารใหญ่ๆ แถบเมืองทองธานีคงได้ร้อนๆ หนาวๆ กันบ้างโครงการสาธารณะน่าจับตามองปี 2562 นี้ โครงการหนึ่งที่เราเฝ้ารอที่สุดในสายสาธารณูปโภคและการขนส่งคือ โครงการทางหลวงพิเศษระหว่างเมือง บางปะอิน-นครราชสีมา ที่เราไม่ต้องเลี้ยวขวาสระบุรีเพื่อไปอีสานอีกต่อไป โดยมีหมายเลข 6 เป็นหมายเลขกำกับเส้นทาง สร้างขึ้นเพื่ออำนวยความสะดวกด้านการเดินทางสัญจรในเส้นทางสายภาคกลางสู่ภาคตะวันออกเฉียงเหนือ อีกทั้งรองรับการเชื่อมโยงไปยังประเทศเพื่อนบ้าน เช่น ลาว กัมพูชา เวียดนาม และจีนตอนใต้ โดยปัจจุบันคืบหน้าไปแล้วกว่า 64% และเมื่อแล้วเสร็จจะสามารถย่นระยะเวลาเดินทางจากกรุงเทพฯ มุ่งหน้าสู่นครราชสีมาเหลือเพียง 2 ชั่วโมงเท่านั้นPhoto: นอกจากนี้โครงการรถไฟฟ้าในกรุงเทพฯ ที่กำลังก่อสร้างอยู่ก็ต่างคืบหน้ากันไปอย่างมากแล้ว โดยปี 2562 นี้เป็นคิวของรถไฟฟ้าสายสีน้ำเงิน เส้นทางหัวลำโพง-ท่าพระ-หลักสอง ที่พร้อมเปิดให้บริการ หลังก่อสร้างมาอย่างยาวนานนับ 10 ปี ชาวเพชรเกษมคงได้เดินทางเข้าเมืองกันอย่างสบายๆ สักทีเก็บตกโครงการอื่นๆ ที่คั่งค้างในปี 2562 นี้ โครงการที่ยังคงเดินหน้าก่อสร้างอยู่ก็ยังคงดำเนินงานของตัวเองกันต่อไป ตั้งแต่ One Bangkok บริเวณพื้นที่เก่าของสวนลุมไนท์บาซาร์ (โรงเรียนเตรียมทหารเก่า) กับโครงการมิกซ์ยูสขนาด 1.83 ล้านตารางเมตร มูลค่า 1.2 แสนล้านบาทจากบ้าน TCC Group ที่บรรจุอาคารออฟฟิศเกรดเอ 5 อาคาร โรงแรม 5 อาคาร ที่พักอาศัยระดับลักชัวรี 3 อาคาร รวมไปถึงห้างร้าน ศูนย์การค้า พื้นที่ศิลปะ และสวนขนาด 5 ไร่ไว้ภายในโครงการ ซึ่งได้รับการออกแบบโดยบริษัทผู้เชี่ยวชาญเรื่องสถาปัตยกรรมระดับโลก Skidmore Owings & Merrill LLP ที่จับมือกับบริษัทสถาปนิกระดับแนวหน้าของไทย Plan Associates และ A49 รังสรรค์ศูนย์กลางแห่งใหม่ของกรุงเทพฯนอกจากนี้โครงการมิกซ์ยูสใหม่ของพื้นที่ดุสิตธานีเดิมก็จะเริ่มต้นเดินหน้ากันตั้งแต่ต้นปีนี้เป็นต้นไป เริ่มต้นจากการทุบอาคารเดิมของโรงแรมดุสิตธานีทิ้ง และเรายังคงไม่ได้เห็นภาพเรนเดอร์โครงการของจริงออกมาแต่อย่างใด ซึ่งคาดว่าดุสิตธานีและ CPN เองจะยังอุบเงียบ รอสร้างเซอร์ไพรส์ทีเดียวตอนเปิดตัวโครงการในเร็วๆ นี้พิสูจน์อักษร: 
เดอะมอลล์ กรุ๊ป จับมือกับกลุ่ม AEG กลุ่มธุรกิจบันเทิง กีฬา และการจัดแสดงคอนเสิร์ตจากสหรัฐอเมริกา สร้างสรรค์สองฮอลล์ขนาดใหญ่เพื่อรองรับงานแสดงใหญ่ๆ ที่จะเกิดขึ้นในอนาคตทั้ง EM Live ขนาด 6000 ที่นั่ง และ Bangkok Arena ขนาด 16000 ที่นั่งเซ็นทรัลพลาซา อยุธยา ศูนย์การค้าแห่งใหม่บนพื้นที่ 150000 ตารางเมตรบนถนนสายเอเชีย ซึ่งการมาถึงของเซ็นทรัลในครั้งนี้อาจทำให้ศูนย์การค้าประจำจังหวัดที่แข็งแรงมายาวนานอย่าง อยุธยาซิตี้พาร์ค ต้องสั่นคลอนและปรับแผนธุรกิจกันใหม่